חוק פתיחת קבר של קטין יוצא תימן, המזרח או הבלקן לשם זיהוי ועריכת בדיקה גנטית לקשרי משפחה (הוראת שעה), התשע"ח-2018
הצעת חוק פרטית, הכנסת ה-20
פורסם: ספר החוקים, חוברת 2693, עמ' 180, 2018-02-21T00:00:00+02:00
חוק פתיחת קבר של קטין יוצא תימן, המזרח או הבלקן לשם זיהוי ועריכת בדיקה גנטית לקשרי משפחה (הוראת שעה), התשע"ח-2018, התקבל בכנסת ביום ד' באדר התשע"ח (19 בפברואר 2018). בחוק נקבע הסדר שבמסגרתו יוכלו בני משפחה - ילדים, הורים, אחים וילדי האחים, לפנות לבית המשפט לענייני משפחה ולבקש את פתיחת הקבר של יקירם ועריכת בדיקה גנטית לקשרי משפחה. החוק קובע כי בבוא בית המשפט לתת צו לפתיחת קבר, עליו להביא בחשבון, בין השאר, שיקולים כגון: השאלה האם קיים סיכוי להפיק מהגופה הקבורה DNA, או לברר נתונים אחרים שיסייעו בזיהוי הגופה הקבורה; כבוד המת וקידום מטרתו של החוק. לפי החוק, בבקשות מסוג זה היועץ המשפטי לממשלה או בא כוחו יהיו המשיבים ויביאו בפני בית המשפט את עמדת המדינה ביחס לכל בקשה. פתיחת הקבר והחזרת הגופה לקברה יתבצעו על ידי חברה קדישא שבתחום אחריותה נמצאת חלקת הקבר ובהנחייתו ההלכתית של רב מטעם הרבנות הראשית. פעולת הוצאת הגופה מהקבר ולקיחת דגימת DNA תתבצע על ידי מומחה באנתרופולוגיה פורנזית מהמרכז הלאומי לרפואה משפטית או אדם אחר שהוא מומחה באנתרופולוגיה פורנזית שמינה בית המשפט. הבדיקה הגנטית לקשרי משפחה תיערך במעבדה שאליה יפנה בית המשפט את המשפחות, ושיש לה את הידע והניסיון המתאימים. במקרה שתימצא התאמה גנטית בין המנוח לקרובי המשפחה, בית המשפט יקבע את מותו של המנוח (אם עדיין לא נקבע באופן רשמי), ובמידת האפשר גם את יום המוות ושעת המוות בהתבסס על ראיות שיוצגו בפניו. בחוק נקבע כי ההסדר האמור יחול גם על הבקשות התלויות ועומדות היום בפני בית המשפט, ושמתקיימים בהן כל התנאים הקבועים בחוק. החוק יעמוד בתוקפו במשך שנתיים מיום תחילתו.